বাজি বাজারে হানা পুলিশের! বাজেয়াপ্ত প্রায় ১০০০ কিলো বাজি

ওয়েব ডেস্ক : সামনেই দীপাবলি। আলোর উৎসবের মাতবে বঙ্গবাসী। তার আগে নিষিদ্ধ বাজি বিক্রি রুখতে নুঙ্গি ও বজবজ এলাকায় বাজি বাজারে (Fireworks market) হানা দিল পুলিশ। হানা দিয়ে নিষিদ্ধ বাজি বাজেয়াপ্ত করা হয়েছে। সূত্রের খবর, ডায়মন্ড হারবার জেলা পুলিশের (Police) মহেশতলা ও বজবজে নিষিদ্ধ বাজি রুখতে বিভিন্ন এলাকায় যৌথ অভিযান চালায় মহেশতলা থানা ও বজবজ থানা। এসডিপিও মহেশতলার নেতৃত্বে মহেশতলা থানা ও বজবজ থানা যৌথ অভিযান চালায়।

ডায়মন্ড হারবার জেলা পুলিশ সুপার বিশপ সরকার জানিয়েছেন, গত এক মাসে মহেশতলা ও বজবজ থানায় এলাকায় অভিযান চালানো হয়। মহেশতলা থানা এলাকায় ১৩টি এফআইআর এবং বজবজ থানা এলাকায় ১০টি এফআইআর করা হয়। অভিযান চালিয়ে প্রায় ১০০০ কিলো নিষিদ্ধ বাজি বাজেয়াপ্ত করা হয়।

আরও খবর : অস্তিত্বের সংকটে চিঠি টানা রিকশা সংগঠনের

অন্যদিকে কালীপুজো (Kalipuja) ও দীপাবলিতে (Diwali) শব্দবাজি (Firecrackers) পোড়ানো নিয়ে সময়সীমা বেঁধে দিয়েছে কলকাতা পুলিশ (Kolkata Police)। আর নির্দিষ্ট সময়ের বাইরে কেউ বাজি পোড়ালে শাস্তি পেতে হবে তাকে। ইতিমধ্যে বাজি পোড়ানো নিয়ে একাধিক পদক্ষেপ করেছে পুলিশ। তার পর এবার সময়সীমা বেঁধে দেওয়া হয়েছে।

কলকাতা পুলিশের (kolkata Police) তরফে বিজ্ঞপ্তি জারি করে জানানো হয়েছে, কালীপুজো ও দীপাবলিতে রাত ৮টা থেকে ১০টা পর্যন্ত বাজি পোড়ানো যাবে বলে জানানো হয়েছে। আর ২৮ অক্টোবর ছটপুজোয় বাজি পোড়ানো সময় হল সকাল ৬টা থেকে ৮টা পর্যন্ত। এই সময়ের বাইরে কেউ বাজি ফাটালে তাকে পেতে হতে পারে শাস্তি। ইতিমধ্যে সুপ্রিম কোর্ট, কলকাতা হাইকোর্ট ও রাজ্য দূষণ নিয়ন্ত্রণ পর্ষদের তরফে প্রতিটি থানার অফিসারদের পদক্ষেপ করার নির্দেশ দিয়েছে। তার মাঝেই ১০০০ কিলো বাজি বাজেয়াপ্ত করার খবর সামনে এল।